傷時
作者：孟郊
朝代：唐

paragraphs: 常聞貧賤士之常，嗟爾富者莫相笑。
男兒得路即榮名，邂逅失途成不調。
古人結交而重義，今人結交而重利。
勸人一種種桃李，種亦直須遍天地。
一生不愛囑人事，囑即直須爲生死。
我亦不羨季倫富，我亦不笑原憲貧。
有財有勢即相識，無財無勢同路人。
因知世事皆如此，却向東溪臥白雲。